Papersnake/gushiwen huggingface dataset:
题十峰兄芙蓉庄四时四绝同洞阳兄作 其二
顾可宗（明代）

荷叶荷花骨节香，雨丝微点已生凉。疏帘清簟看棋罢，飞起鸬鹚上石梁。
同官皆和复次韵
曾几（宋代）

孔父昔所游，父老不能语。
文章翠珉上，如此树高古。
早春山行
郑莼（宋代）

山舍雨余好，溪深万竹齐。
客同春日出，鸟向谷风啼。
澹泊云无着，崎岖路欲迷。
由来能力疾，归踏夕阳低。
游琅琊山寺
韦应物（唐代）

受命恤人隐，兹游久未遑。
鸣驺响幽涧，前旌耀崇冈。
青冥台砌响，绿缛草木香。
填壑跻花界，叠石构云房。
经制随岩转，缭绕岂定方。
新泉泄阴壁，高萝荫绿塘。
攀林一栖止，饮水得清凉。
物累诚可遣，疲氓终未忘。
还归坐郡阁，但见山苍苍。
寄家叔虚己
吕本中（宋代）

莫言离别废周旋，万里星河共此天。山色自然无挂碍，月明何处不团圆。

寒云渺莽初飞雁，野树萧条咽断蝉。问舍求田经有愿，晓帆春渚望回船。
葡萄图
张宁（明代）

紫苏步幛流苏短，露淡风清秋未满。舞凤翎翻翠解苞，蟠龙骨瘦殊垂颔。

青葱苜蓿锦石榴，枝交蔓引弥山丘。骅骝不至仙槎远，空有卉物遗中洲。

君不思凉州一斗犹轻换，西行千骑归无半。
咏雪
智生（清代）

霏霏玉屑点窗纱，碎碎琼珂响翠华。乍可庭前吟柳絮，不知何处认梅花。
海上生明月（科试）
李华（唐代）

皎皎秋中月，团团海上生。影开金镜满，轮抱玉壶清。

渐出三山岊，将凌一汉横。素娥尝药去，乌鹊绕枝惊。

照水光偏白，浮云色最明。此时尧砌下，蓂荚自将荣。
宴交代杨寺丞乐语口号
牟巘五（宋代）

眉间黄色喜浮浮，天遣鸾皇为相攸。
新绾丝纶归右掖，旧游泉相记南州。
春风自满甘棠国，晓雪初晴杜若洲。
乐饮更为三百住，邦人未许别贤侯。
点绛唇·桃源
秦观（宋代）

醉漾轻舟，信流引到花深处。尘缘相误，无计花间住。
烟水茫茫，千里斜阳暮。山无数，乱红如雨。不记来时路。
牡丹和潘养大韵
陈傅良（宋代）

看花喜极翻愁人，京洛久矣为胡尘。
还知姚魏辈何在，但有欧胡名不泯。
夕阳为我作初霁，佳节过此无多春。
更烧银烛饮花下，五陵佳气今方新。
戏调义高
王庭圭（宋代）

横担拄杖入山，坐断高峰境界。一吼震动林木，忽然草贼大败。

了则万法俱空，未了应须还债。本是两重公案，如今一道俱解。
题汶上路太守壁二首 其二
董其昌（明代）

衣拂京洛缁，窗含齐鲁黛。因君思故山，驱车火云外。
用大名诸公唱和韵送别少逸 其三
王安中（宋代）

当仁语卒吐，仗义身不谋。所贤我者远，甚薄物之尤。

不庄醉曲蘖，欲收醉乡侯。微辞致责备，近颇学春秋。
与慎独先生
沈右（元代）

东林薄酒试新尝，中有松花腻粉香。遣送颍川陈有道，书斋渴饮胜茶汤。
过大夷滩
袁应文（明代）

舟人热汗如雨翻，十日三过大夷滩。有身不为驱王事，孰使奔走于其间。

滩流湍急滩石顿，屹上知苦真难下。惊疾舟师戒之哉，远道之人胡为来。

过兹险恶途，茫然心悲哀。吁嗟大夷及小夷，吼如猛兽胡为之。

安得凿山五千仞，划汝凶顽为坦夷。吾家有溪名温塘，不冲不激且平常。

任汝两夷自为险，不用拂枕归吾乡。
代求子绍上魏邸寿诗
楼钥（宋代）

皇家基业天与隆，金枝玉叶槃石宗。
我皇圣德摩苍穹，朱邸森列庆所钟。
仲氏吹箎何雝雝，云梦八九罗心胸。
群经读遍巾箱中，笔端豪气舒长虹。
殿前玉佩声冬珑，天人眉宇辉宸枫。
大名起魏茅士封，黄旛豹尾双镇雄。
宣城名郡烦凭熊，政绩越过黄与龚。
楼前叠嶂横云空，佳句不减玄晖工。
贤王易镇甬水东，阳春有脚皆仁风。
百蛮面内文轨同，坐清聚蚁驱屯蠭。
碧海万里楼船通，天子神圣非臣功。
薰风入弦槐阴浓，新荷泛绿榴花红。
晓来佳气飞青葱，惊诧野老田家翁。
箫鼓动地光融融，堂上帝子方雍容。
清旦燕贺簪笏丛，负弩小吏随登龙。
由来降灵自神崧，难老何用齐乔松。
年年箕翼寿两宫，捧觞戏彩俱无穷。
送李友路秀才赴举
刘禹锡（唐代）

谁怜相门子，不语望秋山。生长绮纨内，辛勤笔砚间。

荣亲在名字，好学弃官班。伫俟明年桂，高堂开笑颜。
咏史上·贾董
陈普（宋代）

贾董声名甲汉儒，到头事业有差殊。
五年大傅何飘忽，不告梁王肆夏趋。
怀刘司州
边连宝（清代）

抵死仇纨裤，谋生去井疆。或能辞顑颔，直可阅炎凉。

砧杵千家月，萧疏两鬓霜。饶君多道力，容易耐回肠。
和同使郑内藏见始之作
张舜民（宋代）

仗节传呼出紫宸，燕南蓟北望车尘。
身为五郡循良守，家是三朝宿卫臣。
对榻梦魂思共得，据鞍吟啸喜相亲。
驿亭处处逢花发，疑是春光解送人。
子夜吴歌·冬歌
李白（唐代）

明朝驿使发，一夜絮征袍。
素手抽针冷，那堪把剪刀。
裁缝寄远道，几日到临洮。
答景韦赴调还家见寄
洪适（宋代）

迎归乌鹊竟传声，摆落埃尘襟宇清。薪桂岂容留帝阙，幕莲且得近乡城。

眼边触处梅争破，陌上分行柳向荣。如约速来春可探，肩舆须去静中行。
题贾俨不忘室
叶适（宋代）

贾子好脩士，躬耕鹿岩阿。
茂木俯青泉，幽处堪逶迤。
有室净棐几，图史参前罗。
独能取我语，标榜相巍峨。
我语不必记，子意故足多。
物之徇外者，迅若横流波。
当其一念觉，胼胝驻崩涡。
神丸起痿瘵，厚纩还暄和。
伦类苟通明，轨辙宁舛讹。
但忧所见弱，缭如附松萝。
舆薪岂不睹，奈此斤斧何。
勿令学高山，所至才献坡。
如於众稊稗，收拾同颖禾。
虽云善端在，会悼良时过。
子先发曹掾，仁义躬濯磨。
活人不知数，一善禳众瘥。
每识饭牛下，有作甯戚歌。
至今乡里敬，墓柏垂霜柯。
子质复粹美，藻火兼佩珂。
中夜再三叹，警策自诋诃。
未合者参辰，已逝者江河。
所愿天爵尊，非必贵决科。
送朱推于水东口
胡寅（宋代）

送客水东口，散襟城北头。
清风正骀荡，细雨忽飞浮。
荒传少来燕，平田多乳鸠。
何时理归棹，横笛下沧洲。
蒲褐山房图题句次东坡韵
王宸（清代）

苦吟咽秋蛩，旅梦冷秋雨。隘巷白板扉，常掩西山雾。

先生对门居，谈言起幽慕。老屋拥蒲褐，妙解坡仙语。

花时设芳樽，招列户外屦。冰梅入座清，恍然释尘虑。

烹茶起瓶笙，细响疏林度。萧然寄此身，随地得闲处。

涤砚绘斯图，下笔生远悟。愿从杖履游，时领安禅趣。
即事呈青士明府
仝轨（清代）

龙头熊耳佳山水，竹树村村如画里。府君无事日鸣琴，坐见闲云生女几。

退食时抽架上书，香炉茶碗对潜夫。偶然陪客芳郊去，半醉沿溪看打鱼。
凌霄
杨弘道（元代）

凌霄失高树，体弱无所依。幽禽辞其巢，万里将雏飞。

故园霜雪辞，野水稻粱微。孤根幸不死，会有重芳菲。

刷羽待高风，要趁花时归。
寄青山
刘应凤（宋代）

曾诵先生感寓诗，如今似写我心悲。
西施贫处无盐笑，乌获饥来竖子朝。
不士不农焉用彼，无齐无楚竟何之。
光阴未老人先老，荒草斜阳泣断碑。
观音庵为一心隐斋上人题
袁宏道（明代）

古鎗百斛沸春雪，衲子如云谢不得。堂头拊脾饭头饥，军持每注珠泉竭。

室中夜语秋花坠，举世三写乌焉字。难将真药苦投人，衲衣偷裹菩萨泪。

宴息六度万行场，敷演水月空花戏。观音妙法最难思，山僧功德不可议。
寄懒散子 其一
黄裳（宋代）

此生知了梦初残，行客游尘入道观。兴去谩穷山一径，睡来才起日三竿。
次韵乐天村居卧病 其二
滕岑（宋代）

平林卷宿雾，白日行黄道。窗横四围山，门掩三径草。

老人苦夜永，褰衣起常早。既无姬妾侍，宁有衾裯抱。

身心两清净，衰病反为好。问我年几何，年已踰绰老。
不寐
杜甫（唐代）

瞿塘夜水黑，城内改更筹。翳翳月沉雾，辉辉星近楼。

气衰甘少寐，心弱恨和愁。多垒满山谷，桃源无处求。
禅室
陆游（宋代）

早夸剧饮无勍敌，晚觉安禅有宿因。
赫赫心光谁障碍，绵绵鼻宿自轻匀。
蒲龛纸帐藏身稳，香碗灯笼作梦新。
勿为霜寒忆温暖，少林立雪彼何人。
归途庖人先去远甚饥甚戏书二绝句 其一
虞俦（宋代）

庖人先去几多时，赖是先生惯忍饥。扪腹只堪供一笑，穷途何事不差池。
哲宗发皇后册宝三首
佚名（隋代）

我礼嘉成，我驾言旋。
隆坐而跸，奏鼓渊渊。
景命有仆，保佑自天。
永锡祚嗣，何千万年。
渔父词（六之六）
周紫芝（宋代）

花姑溪上鹭鸶滩。辜负渔竿二十年。无可载，不抛官。携取全家去不难。
奉和兴宗腊日招宾浴普光
韩维（宋代）

嘉腊世所用，况今以令休。
吾侪三四人，及辰为兹游。
兹游岂其远，东城大道周。
松桧寒色静，台殿香气浮。
振衣聊自洁，举觞复相酬。
淡泊顾多思，嘲谐讫无尤。
京都豪贵儿，良马轻衣裘。
飞鹰搏狐兔，驰突明星流。
归来击鲜饮，赵舞间齐讴。
岂不一时乐，此乐异我求。
愿君勤置酒，简薄非所羞。
挽郑令人二首 其二
刘克庄（宋代）

宗伯中朝第一人，向来曾卜太初邻。凝香侯有孤高趣，拥絮翁馀老病身。

嗟汝弃予宁返顾，祝公存我勿伤神。瑞云道远西风冷，想见斋居百岁新。
次韵王临太博马上
苏辙（宋代）

冬晚霜露重，城遥鞍马劳。
徒知事奔走，曾未补毫毛。
水旱嗟嚬蹙，疮痍费抑搔。
莫归何暇食，堆按簿书高。
舟中作
陆游（宋代）

平生剩有烟波兴，钓濑时时小艇横。
欲暮山光先惨淡，未秋河汉已分明。
捕鱼时见连江网，迎荻遥闻过埭声。
想得今宵清绝梦，又携猿鹤上青城。
春怀
顾况（唐代）

园莺啼已倦，树树陨香红。不是春相背，当由己自翁。
盘洲杂韵上 含笑
洪适（宋代）

自有嫣然态，风前欲笑人。涓涓朝泣露，盎盎夜生春。
鹧鸪（一作韦应物诗）
李峤（唐代）

可怜鹧鸪飞，飞向树南枝。南枝日照暖，北枝霜露滋。

露滋不堪日，使我常夜啼。愿逢云中鹤，衔我向寥廓。

愿作城上乌，一年生九雏。何不旧巢住，枝弱不得去。

何意道苦辛，客子常畏人。
三绝句
杜甫（唐代）

楸树馨香倚钓矶，斩新花蕊未应飞。
不如醉里风吹尽，可忍醒应雨打稀。

门外鸬鹚去不来，沙头忽见眼相猜。
自今已后知人意，一日须来一百回。

无数春笋满林生，柴门密掩断人行。
会须上番看成竹，客至从嗔不出迎。
秋日寄怀高十六章之 其一
蔡珽（清代）

萧萧竹树暮窗疏，镇日孤吟叹索居。满地落花人去后，一天寒雨雁来初。

冯生有铗家何在，苏子无田愿久虚。薄宦穷愁成底事，一回搔首一踌躇。
赠梦得
白居易（唐代）

心中万事不思量，坐倚屏风卧向阳。渐觉咏诗犹老丑，

岂宜凭酒更粗狂。头垂白发我思退，脚蹋青云君欲忙。

只有今春相伴在，花前剩醉两三场。
丙午新正书怀十首 其一
范成大（宋代）

不用桃符贴画鸡，身心安处是天倪。行年六十旧历日，汗脚尺三新杖藜。

祝我剩周花甲子，谢人深劝玉东西。春风若借筋骸便，先渡南村学灌畦。
平阴张澄居士隐处三诗之亨泉
黄庭坚（宋代）

水德通万物，发源会时亨。
伏坎非心愿，成川且意行。
栖迟林丘下，欲渥无尘缨。
杖藜逢载酒，一瓢酌余清。
寄题六以亭
郭祥正（宋代）

以幻聊观幻，亭将六以名。隔林风籁息，满地月华清。

不动超千劫，随缘度一生。有时拈榔标，划断野泉声。
冬青树
郑善夫（明代）

道傍冬青树，人好树亦好。岂不缠风雷，青青自持保。
雪
喻良能（宋代）

密雪乘风逞素肌，穿窗透隙入帘帏。
漫空隐隐琼瑰悄，乱眼纷纷鸥鹭飞。
三客新成梁苑赋，六花又舞谢庄衣。
回思拜表明光罢，携得香烟满袖归。
清平乐·秋词
苏轼（宋代）

清淮浊汴。更在江西岸。红旆到时黄叶乱。霜入梁王故苑。
秋原何处携壶。停骖访古踟蹰。双庙遗风尚在，漆园傲吏应无。
寄邵德昂
沈应（明代）

高隐青门不识尘，碧桃花下白纶巾。
诗传画意王摩诘，船载书声米舍人。
半板水扉兼竹净，一间草阁与山邻。
闲情不及鸥先往，几度相思入梦频。
秋日西湖 其二
释道潜（宋代）

琤然一叶堕空庭，似唤幽人梦欲醒。斜倚素屏褰翠幔，沈香烟吐博山青。
潇湘八景诗 其四 平沙落雁
张经（宋代）

唤侣下寒汀，争宿芦花萼。夜半渔翁过，惊起还飞落。
寄监察从兄
曹邺（唐代）

我祖居邺地，邺人识文星。此地星已落，兼无古时城。

古风既无星，千载难重生。空留建安书，传说七子名。

贱子生桂州，桂州山水清。自觉心貌古，兼合古人情。

因为二雅诗，出语有性灵。持来向长安，时得长者惊。

芝草不为瑞，还共木叶零。恨如辙中土，终岁填不平。

吾宗戴豸冠，忽然入西京。怜其羽翼单，抚若亲弟兄。

松星已坚牢，松叶岂不荣。言罢眼无泪，心中如酒酲。
醉桃源 赠赵姑
王丹桂（金朝）

修行径路坦然平。直须断爱情。邪思妄念不相萦。三尸势自轻。坐与卧，住兼行。常休忘静清。一朝忽尔显灵灵。辉辉晃晃明。
春游
陆游（宋代）

穷愁终日竟胡为？老健人间自一奇。
每驾柴车游古寺，间骑竹马伴群儿。
登临兰渚流觞地，萧散狐泉冷饼时。
綀布单衣白羽扇，路傍人总道相宜。
淳熙十六年皇后册宝十三首
佚名（隋代）

迺协良辰，维春之宜。
迺诏近弼，来汝相德。
九门洞开，文物华辉。
声诗载歌，于以侑之。
会稽山
周密（宋代）

职方犹记禹南巡，窆石梅梁尚有神。地接蓬莱云意古，潮来溟渤水痕春。

刻碑颂德秦丞相，探穴求书汉史臣。玉室金堂今在否，馀粮仙草属閒人。
戏赠
崔仲容（唐代）

暂到昆仑未得归，阮郎何事教人非。

如今身佩上清箓，莫遣落花沾羽衣。
耕图二十一首·砻
楼璹（宋代）

推挽人摩肩，展转石砺齿。
殷床作春雷，旋风落云子。
有如布山川，部娄势相峙。
前时斗量珠，满眼俄有此。
种胡麻
梅尧臣（宋代）

悲哀易衰老，鬓忽见二毛。
苟生亦何乐，慈母年且高。
勉力向药亦，曲畦聊自薅。
胡麻养气血，种以督儿曹。
傍枝延扶疏，修筴繁橐韬。
霜前未坚好，霜後可炮熬。
诚非腾云术，顾此实以劳。
念奴娇（钓鳌台用东坡赤璧韵。台在亭头海滨）
陈纪（宋代）

凭高眺远，见凄凉海国，高秋云物。岛屿沈洋萍几点，漠漠天垂四壁。粟粒太虚，蜉蝣天地，怀抱皆冰雪。清风明月，坐中看我三杰。为爱暮色苍寒，天光上下，舣棹须明发。一片玻璃秋万顷，天外去帆明灭。招手仙人，拍肩居士，散我骑鲸发。钓鳌台上，叫云断残月。
北齐行
阎长言（金朝）

天保大人袭世贵，未待齐成已无魏。谶里方传近水羊，梦中先兆攻城猬。

六君三世都能几，二十八年翻手里。细思孝静灵运诗，天道好还非妄矣。
不知吟
邵雍（宋代）

不知阴阳，不知天地。
不知人情，不知物理。
强为人师，宁不自愧。
简寂观
灵澈（唐代）

古松古柏岩壁间，猿攀鹤巢古枝折。

五月有霜六月寒，时见山翁来取雪。
腊月二十三日群牧使元内翰曾龙图同日拜枢参
强至（宋代）

洗马池边喜气俱，二公同日上云衢。
北门学士参台鼎，内阁才臣贰斗枢。
晓殿春风迎拜舞，晚街霁日照传呼。
回头应笑蹉跎客，养拙长甘伴圉夫。
步蟾宫·垂弧门左当今日
佚名（宋代）

垂弧门左当今日。恰过了、元宵六夕。喜妙龄秀发步蟾宫，信富六、荣华莫敌。纪年甲子才三七。即翰苑、从容西掖。便从兹、谈笑觅封侯，更管取、寿延千亿。
春日杂兴 其二
王同祖（宋代）

粉墙红杏半离披，春满人间花自知。幽鸟不言如有思，等闲飞上海棠枝。
送野上人游西山
李洪（宋代）

诗名翰墨独兼全，海上从游十许年。
进退两忘中有德，律禅不碍任随缘。
岫云又作无心出，桃坞何劳一笑妍。
好把经行写新咏，他时寄我小山篇。
和竖伯梅六题一孤芳二山间三雪中四水边五月
胡寅（宋代）

若道残冬不是春，洗妆那得一枝新。
杏园芳洒真鷦顇，争似而今敛路尘。
吕与叔学士挽词
苏轼（宋代）

言中谋猷行中经，关西人物数清英。
欲过叔度留终日，未识鲁山空此生。
论议凋零三益友，功名分付二难兄。
老来尚有忧时叹，此涕无従何处倾。
答户部员外贺遂涉戏赠
赵谦光（唐代）

锦帐随情设，金炉任意熏。惟愁员外署，不应列星文。
秋月收兵献钟侍郎
茹芝翁（宋代）

强兵义勇威严令，化靖由来不战征。疆境复时归马健，鼓鼙休处乱云轻。

霜凝积恨怀边戍，月落冲寒夜上城。黄叶树头风凛凛，碧波江远路平平。
送赵郎二首 其一
张嵲（宋代）

匡山太白书淫久，不但天才盖一时。须慕更生勤博古，莫师长吉祗为诗。

八塼学士多时誉，七步贤王有令资。数子风流君可致，剑门他日看雄辞。
送张文友州判
陆文圭（元代）

太息君侯有祖风，栖栖五载簿书丛。功臣昔绘云台上，循吏今书汉传中。

绿水江风送行色，紫金关月照孤忠。预人家国非吾事，但喜诗书气味同。
送罗胜卿同年提举玉局观
范镇（宋代）

匹马西归去，知君得意偏。人情重乡里，官职更神仙。

晓后无衙喏，旬头有俸钱。何须驾白鹤，辛苦上青天。
赠玉隆王直岁游武当山
白玉蟾（宋代）

西山猿啼啼不已，千岩万壑绿烟起。
杖头挑月过潇湘，去饮清阳涧下水。
清阳涧上五龙池，池边落叶不敢飞。
太玄真人去未归，七十二峰空斜晖。
峰头有人名（外囗里力）火，洞泉飘出松花老。
他年君自武当回，惠我数枝石灯草。
次韵九日寄史推
牟巘五（宋代）

弁有山兮水有湄，登临舍此复何之。
发疏帽脱狂嘲后，雁过江涵感慨时。
盛府主宾具好事，满城风雨苦吟诗。
人生自可行乐耳，剑首功名但一吹。
桐柏观
葛闳（宋代）

桃花烂熳春溪暖，紫玉箫沉月树昏。
未觉台中光景晚，人间归去见来孙。
睡起行北园
吴潜（宋代）

睡起卸冠簪，园行独自吟。
山昏知雨到，树密觉春深。
竹外童相报，门前客见寻。
归来即败意，谁者是知心。
良弼使君寄梅花翌日曹宪仲约偶成长句
李光（宋代）

北归已度梅花岭，洗尽瘴尘愁欲醒。一枝何处最奇绝，镜里形容水中影。

西湖处士语已妙，东坡先生句尤警。三篇自可追少陵，一赋谁复传宋璟。

老人新从海外归，枕冷灯清愁夜永。使君怜我老无伴，折赠欲令娱晚境。

夜寒相对默无言，耿耿此心如古井。主人皓首自能歌，倒载花前拚酩酊。
钟山僧舍酬辟疆秘授
俞紫芝（宋代）

同谒临川丞相时，不期颜色偶然披。绿葵自得山人味，绛帐难求俗士知。

午磬唤回幽枕梦，夕阳催就小窗诗。松毛桂叶山中路，肯顾非公复是谁。
重到钱唐
鲍輗（宋代）

闻道深春雪打围，谁怜身上藕丝衣。
莫忧白璧成尘土，解逐南风万里归。
哭高伯庸
周孚（宋代）

晚雨泽丛艾，惊风倒枯松。苍苍固无神，此语疑可从。

十年江南固，与君每从容。披翻俱败简，登眺同老筇。

平生毁誉半，意子陈元龙。方期万里行，忽与二竖逢。

哀音忆初闻，一恸几摧胸。岁月逝不留，炎曦已成冬。

惟昔在世日，最厚庞与龚。联翩奇祸作，摧此西峙峰。

凄然荷锄地，谁复伴老慵。稚儿亦可怜，见我犹能恭。

勿说山巨源，吾今愧渠侬。
雨后小园散步
何文明（清代）

残滴收檐牙，㶁㶁雷犹怒。炊烟遮山起，倦翮遗响度。

乱云飘破遮，薄者乃若雾。蛁蟟嘒纤柯，螮蝀横薄暮。

叶色翠于染，蛩语繁如诉。林罅逗微凉，清气弥衣屦。

触处皆成赏，独立如有悟。何人抒幽怀，吟声出深树。
纪鹤
李处权（宋代）

青松百尺余，宛彼山之陲。
白鹤巢其高，皂鹤巢其卑。
红鹤不敢来，下巢枫树枝。
阳春一动荡，百鸟俱蕃孳。
绸缪各尽力，草草成藩篱。
卵翼与哺育，不愧乌鸟慈。
清晨求食去，鼓翼远奋飞。
斯须复来还，亦有蛇鱣随。
引颈鸣相呼，所忧非渴饥。
不日毛羽成，颉颃下陂池。
浴之以清泠，弄影相娱嬉。
既久遂不来，远举将何之。
高山与深林，浩荡信所归。
明年又当至，复作今所为。
我为唐虞世，鸟巢何所窥。
乱来缠兵火，杀气满四维。
人群失安居，恨无羽翰施。
偶此共偷生，偪仄何可辞。
忧患亦所同，去就可弗思。
网罗非尔事，弹射不尔私。
近辞燕雀喧，远与鸿鹄期。
相望在寥廓，大翮如云垂。
时来松树间，听我哦此诗。
柳梢青
周密（宋代）

映水穿篱。新霜微月，小蕊疏枝。几许风流，一声龙竹，半幅鹅溪。

江头怅望多时。欲待折、相思寄伊。真色真香，丹青难写，今古无诗。
七爱诗。元鲁山（德秀）
皮日休（唐代）

吾爱元紫芝，清介如伯夷。辇母远之官，宰邑无玷疵。

三年鲁山民，丰稔不暂饥。三年鲁山吏，清慎各自持。

只饮鲁山泉，只采鲁山薇。一室冰檗苦，四远声光飞。

退归旧隐来，斗酒入茅茨。鸡黍匪家畜，琴尊常自怡。

尽日一菜食，穷年一布衣。清似匣中镜，直如琴上丝。

世无用贤人，青山生白髭。既卧黔娄衾，空立陈寔碑。

吾无鲁山道，空有鲁山辞。所恨不相识，援毫空涕垂。
本厅侯恩子荣 其二
林占梅（清代）

华冑巍巍岂等閒，春官曾列鹭鹓班。一麾出守歌千姓，万里晨鹓到百蛮。

德可化顽龚渤海，智能镇静谢东山。共称制锦真神手，昔日淳风喜渐还。
沁园春（铙镜游吴中）
陈人杰（宋代）

易得仲宣，难得世间，有刘景升。叹男儿未到，鸣珂谒帝，此身那免，弹铗依人。橘自盈洲，莸难共器，一榻相看如越秦。元龙者，独门前有客，胸次无尘。
君今重莅诗盟。载弄玉飞琼车后行。过鸱夷西子，曾游处所，水云应喜，重见娉婷。张禹堂深，马融帐暖，吟罢不妨丝竹声。松江上，约扁舟棹雪，同看梅春。
亦爱轩
谢薖（宋代）

漆园游濠梁，得意鯈鱼乐。渊明爱吾庐，感彼众鸟托。

两贤俱达道，妙处要商略。夫子谁与归，潜也如可作。

柴桑久无人，兹道竟寥落。颇能诵其诗，尚友亦不恶。

世路多艰险，君轩可槃礴。但恐君出游，萧朱绶若若。
寄欧阳南室
张嗣纲（明代）

蜀水流分水贝长，名家屈指重欧阳。书藏万卷云连栋，赋就三星雪满堂。

南岳荞林原有种，西山丹桂渐生香。文章自古无徼倖，指日坭封列海旁。
巢谷传
苏辙（宋代）

巢谷，字元修，父中世，眉山农家也。少从士大夫读书，老为里校师。谷幼传父学，虽朴而博。举进士京师，见举武艺者，心好之。谷素多力，遂弃其旧学，畜弓箭，习骑射。久之，业成而不中第。

闻西边多骁勇，骑射击刺，为四方冠，去游秦凤、泾原间。所至友其秀杰，有韩存宝者，尤与之善，谷教之兵书，二人相与为金石交。熙宁中，存宝为河州将，有功，号“熙河名将”，朝廷稍奇之。会泸州蛮乞弟扰边，诸郡不能制，乃命存宝出兵讨之。存宝不习蛮事，邀谷至军中问焉。及存宝得罪，将就逮，自料必死，谓谷曰：“我泾原武夫，死非所惜，顾妻子不免寒饿。橐中有银数百两，非君莫使遗之者。”谷许诺，即变姓名，怀银步行，往授其子，人无知者。存宝死，谷逃避江淮间，会赦乃出。

予以乡闾，故幼而识之，知其志节，缓急可托者也。予之在朝，谷浮沉里中，未尝一见。绍圣初，予以罪谪居筠州，自筠徙雷，徙循。予兄子瞻亦自惠再徙昌化。士大夫皆讳与予兄弟游，平生亲友无复相闻者。谷独慨然，自眉山诵言，欲徒步访吾兄弟。闻者皆笑其狂。元符二年春正月，自梅州遗予书曰：“我万里步行见公，不自意全，今至梅矣。不旬日必见，死无恨矣。”予惊喜曰：“此非今世人，古之人也！”既见，握手相泣，已而道平生，逾月不厌。时谷年七十有三矣，瘦瘠多病，非复昔日元修也。将复见子瞻于海南，予愍其老且病，止之曰：“君意则善，然自此至儋数千里，复当渡海，非老人事也。”谷曰：“我自视未即死也，公无止我！”留之，不可。阅其橐中，无数千钱，予方乏困，亦强资遣之。船行至新会，有蛮隶窃其橐装以逃，获于新州，谷从之至新，遂病死。予闻，哭之失声，恨其不用吾言，然亦奇其不用吾言而行其志也。

昔赵襄子厄于晋阳，知伯率韩、魏决水围之。城不沉者三版，县釜而爨，易子而食，群臣皆懈，惟高恭不失人臣之礼。及襄子用张孟谈计，三家之围解，行赏群臣，以恭为先。谈曰：“晋阳之难，惟恭无功，曷为先之？”襄子曰：“晋阳之难，群臣皆懈，惟恭不失人臣之礼，吾是以先之。”谷于朋友之义，实无愧高恭者，惜其不遇襄子，而前遇存宝，后遇予兄弟。予方杂居南夷，与之起居出入，盖将终焉，虽知其贤，尚何以发之？闻谷有子蒙在泾原军中，故为作传，异日以授之。谷，始名榖，及见之循州，改名谷云。
远如期
陈子升（明代）

经年弹一调，道是远如期。未审邀欢地，都为伫立时。

加衣防玉体，对镜写山眉。万事归专一，何当慰所思。
幽居即事
陆游（宋代）

薰艾割蜜房，荷锄掘吴术。
谁烹弥明鼎，来荐维摩室？厚味不腊毒，上药能愈疾。
今夕风月佳，良会不可失。
黄蔷薇
刘敞（宋代）

绿叶黄花相映深，水边台畔结浮阴。何人解赏倾城态，一笑春风与万金。
唐李涉有山中五无可奈何诗戏用其体作秋日四章 其一
戴炳（宋代）

无奈秋风何，怒号震林木。着我井上桐，一夜失寒绿。

莫作摇落悲，妙理在观复。
题周豫怡园 其二 竹坞棋声
龚诩（明代）

对客围棋万玉中，子声剥啄度春风。仙翁久出巴山橘，遗迹难忘手泽工。
彭口晓望
姚莹（清代）

彭城遥望青山转，泗水微流绕沛县。北来不见石中鱼，南飞正有沙边雁。

昨夜扁舟雨气凉，河干日出弄晴光。秋草几人迷故国，侵晨独立烟苍茫。
入湖南界 其九
邹浩（宋代）

折得梅枝插轿帘，路人惊怪簇巉岩。从教大担担将去，深入三家村里谈。
寄尉迟侍御
李昭象（唐代）

我眠青嶂弄澄潭，君戴貂蝉白玉篸。
应向谢公楼上望，九华山色在西南。
丁香结 双柏堂偶述，用周美成韵
周之琦（清代）

屋角烟疏，井阑人寂，纤影月娥低陨。叹流光轻迅。

玩素景、路指苔阶蓊润。倦怀曾见否，新寒试、袖薄更忍。

天涯凝想，粉泪定逐炉香飘尽。

秋引。正暗叶吟商，梦觉南云雁阵。钿尺闲抛，纹衾静倚，一灯初晕。

凭寄归羽停息，送喜笺盈寸。联萸屏清咏，犹及霜红未损。
赠邢刍甫
陆游（宋代）

割愁何处有并刀，倾座谁能夺锦袍？堪笑陆翁邻鬼录，尚惟邢友擅人豪。
杜门虽少客载酒，落笔已能奴命骚。
安得相从北窗下，丐君剩馥与残膏。
赞死心禅师偈 其二
释惟久（宋代）

死心非真，真非死心。虚空无状，妙有无形。绝后再苏，亲见死心。
落梅词
谢翱（宋代）

北风花糁枝，春风花糁衣。青鸟梦中见，畏来花下飞。

岂是得春迟，因缘别春早。夜湿灞陵苔，半在古驰道。

入瓦雪冥冥，离树香草草。那无返魂术，不忍见春老。
四月望日会兴庆池
韩琦（宋代）

莫厌烦蒸共此行，临流台榭极高明。风前自得披襟兴，林杪时闻脱裤声。

洞竹交阴冠盖爽，砌泉争响梦魂清。凭轩最切云霓望，日待民田雨足耕。
过竹西
沈与求（宋代）

百折清湾抱野田，竹西风物故依然。归牛更背斜阳去，牧笛一声吹暮天。
灵岩金钵堂化长明灯
释师观（宋代）

龙潭吹灭纸烛，真个人天眼目。
举似庞公点头，祖祖灯灯相续。
道者复干接待
释大观（宋代）

旋营屋子嵌云山，旧日灵泉气象还。
但有过门教歇去，谁去道者少机关。
张仲良久约出郊以诗督之
杨万里（宋代）

只道今春不肯晴，已晴谁遣不郊行。
忍违花底提壶语，不虑屋头鸠妇鸣。
次虞宪日近即事五绝
洪咨夔（宋代）

丙中甲上奇章石，水底山巅杜预碑。
矻矻一生图不朽，光风好处几曾知。
晨起南牖纳凉
陆深（明代）

庭柯含远风，时暑散烦襟。岂乏华屋爽，适我良所钦。

颇爱陶彭泽，五斗北窗阴。南薰来前楹，何必怀千金。

野居自云乐，俯仰遂素心。素心亦何有，息影眷山林。

岁月忽已迈，江湖一以深。手持一编书，中有太古音。

诵言消永夏，是非遗昨今。
次李商老端字韵
谢薖（宋代）

胸中磊磊夜光寒，霹雳惊飞在舌端。梦去幽寻绕山麓，诗来喜色上门阑。

四时更运不停轨，万物并流皆疾湍。两鬓凋零壮心在，忍穷怀抱若为宽。
长乐集总序
谢泌（宋代）

潮田种滔重收谷，山路逢人半是僧。
城里三山千簇寺，夜间七塔万枝灯。
相和歌辞。王昭君
刘长卿（唐代）

自矜妖艳色，不顾丹青人。那知粉缋能相负，

却使容华翻误身。上马辞君嫁骄虏，玉颜对人啼不语。

北风雁急浮清秋，万里独见黄河流。纤腰不复汉宫宠，

双蛾长向胡天愁。琵琶弦中苦调多，萧萧羌笛声相和。

可怜一曲传乐府，能使千秋伤绮罗。
闻道旁有死於贼者
曹彦约（宋代）

义气穷群策，妖氛惨一隅。
分忧吾弗职，殊死尔何辜。
智者连千虑，天乎愧匹夫。
诸军犹请战，此道不榛芜。
丁丑别金坛刘漫塘七首 其七
杜范（宋代）

人生玩岁月，世事变朝暮。三年在门墙，一日泣岐路。

窗前长新绿，生意自呈露。愿君日强饭，安排济时具。
劝子瞻修无生法
苏辙（宋代）

除却灵明一一空，年来丹灶漫施功。
掌中定有庵摩在，云际悬知雾雨蒙。
已赖信心留掣电，要须净戒拂昏铜。
谁言逐客江南岸，身世虽穷心不穷。
伏承陜省卜架阁以臈粥送米相馈麟游危赞府亦寄鹿脯到斋赋此叙谢
殷奎（明代）

客身无伴久凄凉，节物劳人远送将。鲜给野麋兼膘䯚，粥分香送杂餦餭。

嘉平莫问乡风旧，清祀空惭世泽长。薄宦不归芳岁晚，倚楼一望又斜阳。
挽曾公衮宝文 其二
李正民（宋代）

际会光华旦，传家各有人。荣名今已矣，陈迹重悲辛。

曷报生刍礼，难留玉树春。隼旟空望断，清泪落衣巾。
客中元夕有怀山中诸子
成鹫（清代）

谩将行乐逐儿童，坐破良宵兴不穷。自把閒心拟明月，独留清影在屏风。

寒城久客多新识，灯市归人半老翁。正忆故山此时节，隔窗吟咏与谁同。
姑苏杨柳枝词二首 其二
汪琬（明代）

白玉堂前发数枝，妆成每自下阶墀。中庭不是无花看，独为清阴立少时。
初夏
陆游（宋代）

雨足移秧後，风和剥茧初。
昏昏时就枕，贸贸却寻书。
晚步身须杖，晨兴发废梳。
满城车马客，谁复问何如？
送王明府参选赋得鹤
骆宾王（唐代）

振衣游紫府，飞盖背青田。虚心恒警露，孤影尚凌烟。

离歌凄妙曲，别操绕繁弦。在阴如可和，清响会闻天。
霜月
刘筠（宋代）

霜晓月仍残，桐疏凤更单。
已伤春寂寂，还踏夜漫漫。
冻合仙槎路，薰余侍史兰。
那知荀奉倩，体薄不胜寒。
叹老
陆游（宋代）

晨起梳头满镜霜，岂堪著脚少年场。
酒徒分散情疏索，棋敌凭陵意颉颃。
寓世极知均醉梦，余生只合老耕桑。
石帆山下蓴丝长，待我还东泊野航。
牡丹三首 其一
刘敞（宋代）

刻成红玉万枝香，排出华灯四照光。闻道阆风有琪树，可能一二敌芬芳。
仲退对月有怀芳洲景文至不忘仆为古诗三首语意浓至次韵以谢并寄芳洲景文 其一
徐瑞（宋代）

我行溪上路，行云为徘徊。天高北风恶，叫叫鸿雁来。

起望杜若洲，渺渺绝沿洄。孤芳据其胜，修洁无纤埃。

俗子不敢近，石梁尚崔嵬。我如剪翎鹤，老志空低回。

又如渴蠹木，枯根莽难培。巧拙有定赋，神功若为栽。

持此欲叩君，溪寒雪皑皑。
瑶台散天花词三首
白玉蟾（宋代）

翠幢绛节忽纷纷，空里笙箫节奏闻。
碧玉宫中花似雪，蘂珠殿下鹤如云。
拟古
陈昌（明代）

鹑火既云退，零露日以浓。草虫促经纬，鸣我堂之东。

昨日发尚玄，今朝已如蓬。人生非金石，安得长寿终。

不如饮美酒，委身大化中。
依韵和安陆孙司谏见寄
范仲淹（宋代）

穰下故都今善藩，沃衍千里多丰年。
孙公顷以清净化，我来代之惭二天。
人物高传卧龙里，神仙近接弄珠川。
汉光旧烈山河在，徘徊吊古良依然。
二十八将固不朽，风云一代皆忠贤。
我亦明时得君者，出处十载功不前。
尚得州麾养衰疾，优游岂减居林泉。
因逢故人作宴喜，琴樽风月夕不眠。
之翰诗诗来若金石，重于我辈何其偏。
相其直道了无悔，宁争蠖屈与鹏骞。
日暮
杜甫（唐代）

牛羊下来久，各已闭柴门。
风月自清夜，江山非故园。
石泉流暗壁，草露滴秋根。
头白灯明里，何须花烬繁。
泛溪
梅尧臣（宋代）

中流清且平，舍楫任船行。
渐近鹭犹立，已遥村觉横。
何妨绿樽满，不畏晚风生。
屈贾江潭上，愁多未适情。
浣溪沙·和无咎韵
陆游（宋代）

懒向沙头醉玉瓶，唤君同赏小窗明。夕阳吹角最关情。
忙日苦窗闲日少，新愁常续旧愁生。客中无伴怕君行。
题马文璧画二首 其一
贝琼（元代）

长忆秦溪马文璧，能诗能画最风流。酒酣落笔皆天趣，剪断巴江万里秋。
忆江南
冯煦（清代）

春欲尽，何处不销魂。稚柳轻潮催小舸，画帘微雨掩重门。

寂寂又黄昏。
墨宦歌
蒋曰豫（清代）

红壁沙版神所苏，琳宫贝堂尤清都。不亦傲岸游五湖，溪山抗手吴船租。

秋萝延拂先人庐，作计亦胜长安居。胡为奇气惨不舒，腰间瘦弄青珊瑚。

掉头不肯顾人事，局面偃卧城东隅。城东问字鲜携酒，矮茅数椽打头走。

经厨茶磨可一肩，家具居然素风妥。爱书尤癖癖独尊，蒐罗漆简沿皇坟。

坛碑猎碣汉瓦文，黄初而下皆儿孙。贮之录曲仓，饷以频伽瓶。

偏旁点画制作精，甚欲返古存其真。赏音只数许叔重，著论犹薄颜黄门。

浮提石汁壶中催，油拳百轴琳琅排。明月代烛，春风动帷。

微闻古香，心神荡开。金刚杵落音如雷，阳驱阴欱波澜回。

商灵振粟雨夜来，元精脱走真珠胎。书成掷笔忽长啸，万古蒙昧如飞埃。

吁嗟乎！识字不耕田，牵舟惯僦屋。蠹鱼囊中笑声作，尔嗜宜难媚今俗。

人有计然书，人有朝元录。衣披九霞府群玉，安得从君蹙眉读。

士固勿相强，畴能竞尺曛。墨磨世诚病，宦养雅可徵。

优哉游哉岁辛勤，作诗一散苍蝇声。
赠谈命余圆机
蔡渊（宋代）

甲子难周日与时，不句全阙是圆机，
只将八字纵横看，祝福无差妙太虚。
仙吕·一半儿
王和卿（元代）

将来书信手拈着，
灯下姿姿观觑了。
两三行字真带草，
提起来越心焦。
一半儿丝挦一半儿烧[1]。
为张长洲题四世恩荣册
陈子壮（明代）

雨露青葱挺桂林，云霄乔木并棠阴。重台仙令双凫候，百里吴棠万笏临。

移剧已知调瑟手，抚时初见济川心。人传四世公侯复，不独年来阀阅深。
湖南江西道中十首
刘克庄（宋代）

独醒公子去沉湘，未识人间有醉乡。
酒与离骚难捏合，不如痛饮是单房。
监试呈诸试官
苏轼（宋代）

我本山中人，寒苦盗寸廪。
文辞虽少作，勉强非天廪。
既得旋废忘，懒惰今十稔。
麻衣如再著，墨水真可饮。
每闻科诏下，白汗如流渖。
此邦东南会，多士敢题品。
刍荛尽兰荪，香不数葵荏。
贫家见珠贝，眩晃自难审。
缅怀嘉祐初，文格变已甚。
千金碎全璧，百衲收寸锦。
调和椒桂酽，咀嚼沙砾碜。
广眉成半额，学步归踔踸。
维时老宗伯，气压群儿凛。
蛟龙不世出，鱼鲔初惊淰。
至音久乃信，知味犹食椹。
至今天下士，微管几左衽。
谓当千载后，石室祠高朕。
尔来又一变，此学初谁谂。
权衡破旧法，刍豢笑凡饪。
高言追卫乐，篆刻鄙曹沈。
先生周孔出，弟子渊骞寝。
却顾老钝躯，顽朴谢镌锓。
诸君况才杰，容我懒且噤。
聊欲废书眠，秋涛喧午枕。
世无良猫
乐钧（清代）

某恶眠，破家求良猫。厌以腥膏，眠以毡罽。猫既饱且安，率不食眠，甚者与眠游戏，眠以故益暴。某怒，遂不复蓄猫，以为天下无良猫也。是无猫邪，是不会蓄猫也。
丁卯九月十夜观月
杜范（宋代）

草露团团夜气浓，一天明月半弯弓。
光涵万顷澄秋霁，影落千弯接翠空。
毫发不迷孤照处，胆肝尽露广寒宫。
回廊独步浑无觉，似是泠然驾远风。
缘识 其二十一
赵炅（宋代）

继出宠材，睹奥自开。揣摩三教，百行俱来。真宗起思，抚掌堪咍。

识业之敏，谈论熙哉。
寄杨侍郎
吴融（唐代）

云情鹤态莫夸慵，正上仙楼十二重。吟逸易沈鳷鹊月，

梦长先断景阳钟。奇文已刻金书券，秘语看镌玉检封。

何事春来待归隐，探知溪畔有风松。
和滕迈先辈伤马
章孝标（唐代）

浮云变化失龙儿，始忆嘶风喷沫时。蹄想尘中翻碧玉，

尾休烟沫掉青丝。曾同客舍吞饥渴，久共名场踏嶮巇.

今日枥前兴一叹，不关行李乏金羁。
沁园春·喜见于门
佚名（宋代）

喜见于门，子月阳生，子舍春回。想释丘抱送，绝奇神骨，皙参授想，忠恕胚胎。跨灶参先，撞楼踵後，鼎样一门三秀才。应不数，那窦家五桂，王氏三槐。南丰门户奇哉。他日一声平地雷。若非是河东，名传三凤，也应天上，光映三台。莫道後时，方为贺客，且把犀钱玉果来。却还取，这长生一曲，富贵三杯。
题醉僧图
黄文雷（宋代）

僧之饮酒，地狱咫尺。
此僧饮酒，天龙辟易。
僧之饮酒，背面抵讳。
此僧饮酒，口角觱沸。
披毛带角即不理，倒阶卧路而已矣。
一生般匿名几杯汤，个是逃禅真法子。
不忧兜率不着渠，只忧兜率无洒酤。
临行自谤不羞耻，至今留与人画图。
画图得龙眠，画形妆画意。
君看阿堵中，如如元不死。
是卧是死谁得知，手中尚记携鸱夷。
翻倒海不救渴，安得余沥流於斯。
我观此僧面孔真滑稽，醉中定解草圣并赋诗。
当其幕天席地时，惜无人以笔墨随。
纷纷散圣今何为，赖有一醉留其奇。
君不见夜雨闭门难学柳下惠，又不见背水置阵古来惟有韩将军。
少年行二首 其二
胡奎（元代）

白马紫游缰，行过洛阳道。不顾落花飞，只道青春好。

日日青楼醉，章台蹋月归。秋风昨夜起，又试越罗衣。
送家自昭长慈湖
牟巘（宋代）

眉山钟神秀，翁季天下伟。直到仲虎辈，奕奕殊未已。

家为文章家，百年兼两侍。存翁名侍从，颐山古肤使。

秘书性具存，文脉益演迤。前除罗玉树，乃复有令子。

超趋夐不群，老气压纨绮。早岁瑟僩篇，短檠午夜几。

要渠绍编刬，教示正勤止。家宝未轻出，吾侪方侧耳。

一朝著斑衣，束书事行李。堂上白发翁，为尔颜色喜。

涛江日日静，酒酣可以起。慈湖在何许，精庐屹其沚。

我欲鼓枻游，浩渺曷涯涘。长风驾高浪，瞥忽可千里。

如此宁不超，踔厉前无比。须知归宿处，其道元甚迩。

鲤庭尊所闻，固自有源委。愿毋厌凡近，读书愈穷理。

修程与远业，亦从今日始。合沓来众誉，烜赫继世美。

持以贻家尊，良足当甘旨。
看采菱
白居易（唐代）

菱池如镜净无波，白点花稀青角多。

时唱一声新水调，谩人道是采菱歌。
奉和鲁望樵人十咏 其三 樵叟
皮日休（唐代）

不曾照青镜，岂解伤华发。至老未息肩，至今无病骨。

家风是林岭，世禄为薇蕨。所以两大夫，天年自为伐。
小重山·碧玉山围十里湖
周紫芝（宋代）

碧玉山围十里湖。水云天共远，戏双凫。河阳花县锦屏铺。人不老，长日在蓬壶。一笑且踟蹰。会骑箕尾去，上云衢。十分深注碧琳腴。休惜醉，醉後有人扶。
送黄子默
张栻（宋代）

元祐不复见，太史今诸孙。人物尚论世，典刑故犹存。

酣歌拓金戟，三年佐雄藩。超然车马中，高韵独孤骞。

永怀白鸥盟，修竹满故园。得句见眉睫，外慕何足言。

顾以感知己，跋马向修门。朝开英俊途，王度待讨论。

小试翰林手，乘槎薄昆崙。我懒卧衡麓，秋风撷兰荪。

交游叹益落，拭目看腾掀。轩冕岂足贵，政尔名义尊。

执手念相闻，此意古所敦。
宫词八首次契公远正字韵 其四
乃贤（元代）

上苑含桃熟暮春，金盘满贮进枫宸。醍醐渍透冰浆滑，分赐阶前儤直人。
泊横春馆
吴学礼（清代）

枯葑冰消水路遥，短长亭下一停桡。
寒烟两岸客炊晓，残月小桥人待潮。
山外钟声何处寺，柳边春入隔年条。
到城不必争先后，华盖峰头手可招。
自叹
孟郊（唐代）

愁与发相形，一愁白数茎。有发能几多，禁愁日日生。

古若不置兵，天下无战争。古若不置名，道路无欹倾。

太行耸巍峨，是天产不平。黄河奔浊浪，是天生不清。

四蹄日日多，双轮日日成。二物不在天，安能免营营。
清醒
薛嵎（宋代）

独怀忠愤赴湘中，举国昏昏志不同。
渔父笑君君亦笑，烟波相望各西东。
大衍易吟四十首
方回（元代）

屯初康险难，蒙上觉昏童。
开辟乾坤后，君师大有功。
偈二首 其一
释清旦（宋代）

三世诸佛不知有，一一面南看北斗。狸奴白牯却知有，云外金毛正哮吼。

个中隐显现全身，头头透脱无前后。拨转机轮向上关，八角磨盘空里走。
清明前十日大雪二首
郑刚中（宋代）

南山春晏蕨生芽，怪得清寒数倍加。
一雪洗将红紫去，高低林树试瑶花。
白菊
薛季宣（宋代）

不著金缕衣，寒窗弄明月。端宜装淡泊，自是香蓬馞。

臭味真可人，风流到华发。试为问东篱，定得渊明骨。
谢慕容若禔惠橘皮汤用前韵
李之仪（宋代）

有幻色身同一煮，谁振杨枝洒甘雨。一息不御百虐随，邪正交差穷脉缕。

昔人有术我得早，自约初到必与语。日来静坐不能遣，痞嗌忽作河豚怒。

腹肠迤逦吼雷霆，呕哑缤纷杂珠雾。吾僚恩勤漫驰告，果为新留陈辄去。

君臣辨正参苦良，物物经营本农祖。一杯狼籍走三彭，再啜逡巡失魔女。

恍疑身在清凉国，无异金堂逢石乳。便当窜入经验法，何用忉忉增补注。

多惭世语必见临，不会作客劳烦主。
次卿与余终日坐竹间以何人有酒身无事谁家多竹门可款为韵余得上七字 其七
周紫芝（宋代）

人生天宇间，动作均有寄。谁知林下人，亦复有幽事。

短步舒微芳，长吟抽逸思。有梦烦青奴，无弦须绿绮。

寒日忽满窗，香销人未起。慎勿唤客来，昏昏败人意。
题孔平山墓铭
陆文圭（元代）

东鲁家犹在，尼山道最尊。教能行万世，福不庇诸孙。

薄宦三千里，遗铭数百言。不埋防墓侧，空吊雨花魂。
次韵德裕纪梦 其一
周孚（宋代）

十年黄鹄山南寺，汲水煎茶识大苏。忽作辽天惊鹤去，同堂谁念老申徒。
兰若杂言 其二
释净端（宋代）

老嫌俗客来相访，独泛孤舟溪上游。夜宿芦华赏明月，应无闲事挂心头。
晚泊东采石矶
贺铸（宋代）

谢卫将军怜苦吟，袁临汝郎遭赏音。
风流人物岂如昨，形胜江关留与今。
控鲤直思淩浩渺，然犀何假照幽深。
莫招捉月翰林老，屈曲尘间犹陆沉。
山行入泾州
王昌龄（唐代）

倦此山路长，停骖问宾御。林峦信回惑，白日落何处。

徙倚望长风，滔滔引归虑。微雨随云收，濛濛傍山去。

西临有边邑，北走尽亭戍。泾水横白烟，州城隐寒树。

所嗟异风俗，已自少情趣。岂伊怀土多，触目忻所遇。
瀑布
黄居万（宋代）

龙梭织处人观见，地轴舒来尺莫量。
定是水仙工性巧，逐时裁去补沧浪。
湖湘路中见梅花寄子开 其六
彭汝砺（宋代）

眼看梅花愁更新，到头不似故园春。风前一片花飞落，节物匆匆更感人。
赠吴渠州从姨兄士则
元稹（唐代）

忆昔分襟童子郎，白头抛掷又他乡。三千里外巴南恨，

二十年他城里狂。宁氏舅甥俱寂寞，荀家兄弟半沦亡。

泪因生别兼怀旧，回首江山欲万行。
题凯亭写意十二册 其七 山溪渔艇
敦敏（清代）

苍岩簇簇水潾潾，风味江乡入梦频。欲倩香嶙老居士，再添一个捕鱼人。
又自用韵
陈著（宋代）

泛泛一风舟，谁与管去留。
儿翁忘市井，女友隔河洲。
聊尔诗还债，从他笑有仇。
山林原自好，明日得归不。
和吴伯纶早梅
蔡沈（宋代）

篱落当岁暮，春至无人知。
鸾鹤倏尔集，蜂蝶还先期。
月落步疏影，空明见幽姿。
香气谁与达，赖有清风吹。
杂画
仇远（元代）

东风吹寒晴，春事归花柳。
既有杖头钱，何苦不饮酒。
嗟嗟王孙去，芳草入户牖。
惟有南山高，晓雾亦白首。
去年秉烛游，知有今日否。
所以晋名流，酒杯不去手。
效唐杜牧之对酒绝句
文彦博（宋代）

醒时忙事醉时闲，随分倾杯也破颜。若使玉楼休酿酒，春风应不到人间。
次韵和人迹酴醾
苏辙（宋代）

蜀中酴醾生如积，开落春风山寂寂。
已怜正发香晻暧，犹受未开光的皪。
半垂野水弱如坠，直上长松勇无敌。
风中娜娜应数丈，月下煌煌真一色。
故园闻道开愈繁，老人自恨归无日。
百花已过春欲莫，燕坐绳床空数息。
朝来满把得幽香，案头乱插铜瓶湿。
一番花芘转头空，谁能往问天台拾。
入试院呈同事章显父推官及监试柴承之朝奉
邹浩（宋代）

汉江汹汹不知休，江上谯门鼓角秋。匹马崎岖随国事，同心邂逅得儒流。

何妨蟋蟀床头急，况是芭蕉雨脚收。别乘端容共萧散，从今相与傲浮丘。
蓬莱飞峰
韩信同（宋代）

海上神仙名自昔，来去随潮无定迹。
天人俯鉴念虚浮，六邦顶定穷神力。
群仙贝尔蕊珠宫，多种瑶芳琼草碧。
依然根著不坚牢，飞入石堂作南壁。
螺纹蛎迹石龙存，云气随潮时雨湿。
仙风飒爽生羽翰，招纳霓裳羽衣客。
试等绝顶望五湖，高楼洞天才咫尺。
摇炉灰冷多等真，九转丹成人未识。
云间鹤迹托来篇，王郑真人久相忆。
有子之言似夫子
佚名（先秦）

有子问于曾子曰：“问丧于夫子乎？”曰：“闻之矣：‘丧欲速子，死欲速朽’。”有子曰：“是非君子之言也。”曾子曰：“参也闻诸夫子也。”有子又曰：“是非君子之言也。”曾子曰：“参也与子游闻之。”有子曰：“然。然则夫子有为言之也。”

曾子以斯言告于子游。子游曰：“甚哉，有子之言似夫子也！昔者，夫子居于宋，见桓司马自为石椁，三年而不成。夫子曰：‘若是其靡也，死不如速朽之愈也。’‘死之欲速朽’，为桓司马言之也。南宫敬叔反，必载宝而朝。夫子曰：‘若是其货也，丧不如速子之愈也。’丧之欲速子，为敬叔言之也。”

曾子以子游之言告于有子。有子曰：“然！吾固曰非夫子之言也。”曾子曰：“子何以知之？”有子曰：“夫子制于中都：四寸之棺，五寸之椁。以斯知不欲速朽也。昔者夫子失鲁司寇，将之荆，盖先之以子夏，又申之以冉有。以斯知不欲速子也。”
游鼓山
真德秀（宋代）

严宸有追诏，趣上太守符。
疲民未苏醒，还雇空踌躇。
来寻灵源盟，喜与佳客俱。
始酌清泠泉，一浣丹墨洿。
超然烦溽中，著身在冰壶。
迟明陟危亭，云涛渺空虚。
烟霏倏一阖，峰峦时有无。
伟哉此绝观，雄压东南隅。
苍崖万仞立，四面环琼琚。
翠木巧蔽亏，亭午清阴敷。
令人澹忘归，似到真华胥。
忆昨泛莲日，选胜邀朋徒。
摩挲岩上刻，慨仰赵与朱。
举觞酹且盟，一节期终初。
重来三址年，恍如隔朝晡。
并游四五人，存者独老癯。
有怀子陈子，感叹为欷嘘。
子抱明月终，我方长涂趋。
颠踣惧不免，儆省当何如。
原言祝同社，著力相携扶。
禅伯亦可人，新结峰顶庐。
老我故倦游，轩冕非所娱。
会须脱尘鞿，来依懒瓒居。
和五恭甫人日
熊瑞（宋代）

缅怀阁清辉，赋诗当此日。
盛会不复闻，手种园蔬七。
何如采若人，观书夜至乙。
能如子美心，托雨纪其实。
拟长吉十二月乐辞
周密（宋代）

灵光舒，积气馀，左扉虎豹天王居。杓停两界槎讯迂，黄杨翠怨桐碧敷。

赤黄道遥倦乌兔，宝月修圆十三度。
临江仙
桂念祖（清代）

落尽红英万点，愁扳绿树千条。云英消息隔蓝桥。

袖间今古泪，心上往来潮。

懊恼寻芳期误，更番怀远诗敲。灵风梦雨自朝朝。

酒醒春色暮，歌罢客魂销。
题张士厚四时仕女四首 其三
郑洪（宋代）

梧桐月小蟾蜍蛰，芙蓉露冷铜山泣。金粟香悬十二阑，袜罗尘沁莓苔涵。

画屏绛烛烟未销，夜深恨杀双鸾箫。唤回金屋鸳鸯梦，不到银河乌鹊桥。
立春内中帖子词·皇后阁
王珪（宋代）

雪残宫瓦欲生烟，已觉风光变旧年。
应自东皇报春后，又扶君德进忠贤。
判部民诉主簿牒
王鲁（唐代）

汝虽打草，吾已惊蛇。
和花翁盆梅
杜范（宋代）

绝涧移来近市园，又还移入卖花分。
体蟠一簇皆心匝，肤裂千花尚手痕。
试问低回随俗态，何如峭直抱孤根。
岁寒风节应无恙，鲁兀须知自有尊。
书刘景文左藏所藏王子敬帖
苏轼（宋代）

家鸡野鹜同登俎，春蚓秋蛇总入奁。君家两行十二字，气压邺侯三万签。
渊源堂十二诗 其三 宜桂轩
王十朋（宋代）

主人端不俗，景物亦相宜。手种轩前桂，联芳共几枝。
寄徐滁州埻立
韩元吉（宋代）

青琐金鸾迹未容，寘公犹在昔贤中。
著书定已追迂叟，得郡何贤号醉翁。
丰乐桥边鱼动镜，清流关下马嘶风。
独怜湛辈犹奔走，不得登临一笑同。
岁暮书事十二首
张耒（宋代）

壮心常许国，平日讨论兵。
天地身将老，山河意欲惊。
病多缘痛饮，吟苦更伤情。
斗酒新丰市，何人问马生。
仿昭代诸家体三十八首 十五 何副使景明 游历
王夫之（明代）

轺车明发启秦关，缥渺河山紫气殷。清渭波萦劳怅望，莲峰云气阻跻攀。

鸿门霸气苍烟合，汉寝遗封翠柏閒。万里萧条随薄宦，不知明镜改朱颜。
桃源图 其二
李以贞（明代）

古洞白云锁，归途天一涯。翻思钓湘水，不及种桃花。

碧润林间雨，红蒸屋角霞。画图时省识，吾欲放仙槎。
和陆鲁望白菊
司马都（唐代）

耻共金英一例开，素芳须待早霜催。绕篱看见成瑶圃，

泛酒须迷傍玉杯。映水好将蘋作伴，犯寒疑与雪为媒。

夫君每尚风流事，应为徐妃致此栽。
喜潘通甫回郡
韦骧（宋代）

传道前驺入郡城，白狼山外一驰情。谈锋暌远踰三月，使指间关涉几程。

我独贤劳肯嗟叹，国之武备藉经营。公馀未省诗多少，愿借沧浪许濯缨。
颂古一百二十一首
释宗杲（宋代）

直饶钉得遮一缝，点检将来非好手。
可怜两个老禅翁，却向俗人说家丑。
观音岩
米芾（宋代）

秦驱禹凿已寥寥，却为高人得姓焦。鲍饵有时邀楚钓，海云常觉护山樵。

岩多阴雾龙藏角，虹絓苍林玉露臕。浊气不侵灵贶下，方坛曾驻紫清飙。
挽汪约叟
王柏（宋代）

忆昔先君子，金兰气味投。
中间有生死，一别几春秋。
晓漏传幽梦，英魂觅旧游。
城东烟月冷，应是访新丘。
夏涨即事 其四
尹体震（明代）

烟波十里晓风飘，杜若洲前暑气消。眼底阴晴今古事，渡江谁作楚魂招。
闲游
陆游（宋代）

白石床平偶小留，青芒屦稳复闲游。
微丹点破一林绿，淡墨写成千嶂秋。
竹院频分斋钵饭，苔矶时把钓鱼?。
要知此老神通否，二十年来不识愁。
陈推府九十过余山馆始获瞻承赋此上寿
欧大任（明代）

剑津解组赋思玄，八桂成林近海边。洛邑客逢开社日，济南人拜受经年。

关前紫气占曾过，阁上青藜照不眠。太史为君将纪异，寿星高照五云天。
题识山堂
陈造（宋代）

物之或暌九牛毛，理有适契鹤鸣皋。
对山眩旋目无主，山灵定笑山不遭。
庐阜姿态杳莫状，烟容岚影翻海涛。
德人眼力了天巧，离朱眸睨难形逃。
高堂面势踞缥缈，旷度洒落遗尘劳。
万巧千奇领定体，如闯阛阓挹同袍。
要须般礴烦画史，正自指顾分秋毫。
闻道樽罍富宾从，至今卷轴馀风骚。
我登斯堂唶迟暮，仙翁已蹑海上鳌。
横前三万八千丈，天台信美非其曹。
崩腾恍骇失要领，窥觇历览首屡搔。
先生翳鸾骖紫凤，想后韩众前卢敖。
白玉之童手碧桃，双成智琼各云璈。
神游未置兹山遨，徙倚怅望吾郁陶。
尘中局束真狴牢，但觉德人山与高。
夜泊富池
董嗣杲（宋代）

望穷破寺楼，趁月沙岸泊。
更深河汉淡，砧杵出篱落。
凄然不得睡，俄顷风作恶。
遥程已不计，心胆尚陨获。
移舟傍深缆，稳借今宵托。
不须叹邅回，所苦在离索。
知身寄何处，只得呼樽酌。
波涛晓方定，掀篷卸空橐。
托目祠宇新，榱桷灿丹垩。
共指甘王灵，古墓出林薄。
贺新郎（送黄成父还朝）
刘克庄（宋代）

飞诏从天下。道中朝、名流欲尽，君王思贾。时事只今堪痛哭，未可徐徐俟驾。好著手、扶将宗社。多少法筵龙象众，听灵山、属付些儿话。千百世，要传写。

子方行矣乘骢马。又送他、江南太史，去游毡厦。老我伴身惟有影，倚遍风轩月榭。怅玉手、何时重把。君向柳边花底问，看贞元、朝士谁存者。桃满观，几开谢。
金钱花
沈钟彦（清代）

邓氏铜山虚设想，沈郎榆荚许为邻。清宵风露频频掷，似向空庭卜远人。
苏台秋兴和汪茗生同年
曹家达（清代）

一片荒池翳碧霞，西风荷芰替芳华。草深径甃吟寒蛩，月上宫墙噪乳鸦。

吴越霸才曾几世，临安妃子已无家。南园日暮空萧瑟，愁听当时陌上花。
小重山·花院深疑无路通
贺铸（宋代）

花院深疑无路通。碧纱窗影下，玉芙蓉。当时偏恨五更钟。分携玉，斜月小帘栊。
楚梦冷沉踪。一双金缕枕，半床空。画桥临水凤城东。楼前柳，憔悴几秋风。
子瞻参寥太虚同游惠山用王武陵窦郡朱宿三诗韵各有所赋参寥录以相示余将游焉用次其韵 其一
李之仪（宋代）

曾为惠山客，心已寄苍茫。知今几何时，常在山间堂。

淹留情莫蛰，怅望身疑翔。联翩得秀句，古殿逢灯光。

耳冷彻孤韵，神幽拂清香。买舟行有期，此兴安能忘。
一斛珠
周密（宋代）

馀寒正怯。金钗影卸东风揭。舞衣丝损愁千褶。一缕杨丝，犹是衣年折。
临窗拥髻愁难说。花庭一寸燕支雪。春花似旧心情别。待摘玫瑰，飞下粉黄蝶。
病目
黎廷瑞（宋代）

两眼谁怜著古今，中年赢得泪沾巾。
冥鸿灭没看天晓，搔首熏风对玉琴。
偈颂二十五首
释如净（宋代）

窦八布衫穿，大家出只手。
横须弥为概，量大海为斗。
生杀在前，收放在后，
归功塞破虚空口。天童不敢相辜，
甘作啼鸡吠狗。
大梁道上 其二
周光镐（明代）

晋魏开封地，工歌自古闻。雄图嗟已歇，淇水复何存。

公子能倾士，蛾眉亦报恩。西风堪洒泪，若处吊夷门。
送旴江吴守以言归二首
包恢（宋代）

斩新政令别规模，迎刃恢恢解有余。
去就虽轻心自若，佞贤乍变事如何。
籴为民患祈从免，社植根深恶始除。
似此欲为尚何限，归欤千里竞攀车。
和谢舍人洊震
梅尧臣（宋代）

盛夏万物当长养，骄阳不雨谁为忧。
天无纤云野赬色，草木焦卷如经秋。
南阳太守自引咎，不以天时为怨尤。
斋精洁虑祠望内，僚属奔从无停輈。
谩取诗言占离毕，徒依风俗验鸣鸠。
忽闻郡北直百里，岑岑岐笠藏灵湫。
持牲遣吏诣其下，俎豆未辙升阴虬。
电光划划遶岩壁，雷声隐隐生山陬。
拥云驰雨自东上，西风上猛云还收。
神龙蓄志未发泄，明日更与顽阳雠。
黤霭阴黑若卷海，联绵霹雳能破仇。
沃然原隰洗妖气，浩尔沟渎扬平流。
九谷有登百姓喜，蜿蜒歆祀神何羞。
李丞相生朝
张元干（宋代）

柱史生周室，仙源谱系崇。
储星昭昴宿，降岳表神嵩。
间气凭家世，宗臣挺祖风。
梦求终作楫，猎卜果非熊。
感遇云龙会，恩深雨露丰。
折冲渊圣日，辉赫靖康功。
社稷欹倾际，乾坤震荡中。
力扶神器正，坚守帝都雄。
割地争三镇，回天定两宫。
壮图期敉难，大节耻和戎。
去国孤舟远，忧时百雉空。
建炎欣翊戴，鸿庆袭光融。
相印机衡重，兵权号令通。
安危繄礼貌，进退肯雷同。
巨屏频循抚，真祠示眷蒙。
欢声逢谷旦，善颂达苍穹。
弼亮需元老，平章合上公。
五行推有本，六甲混无穷。
再造邦基固，中兴大运隆。
保民跻寿域，千载简宸衷。
桑条韦
杨维桢（元代）

桑条韦，著翚衣，开茧馆，缫蚕丝，顺阴配阳立坤仪。

胡为乎，牝乘雄，黥面牝，雏飞笼，小鹦折翅栖桑中。

天子不敢令，墨敕行斜封。执法不敢言，宫苑夺农功。

隆庆池，相王府，云气成龙亦成虎。手提三尺正天纲，一夜天星落红雨。

桑条韦，枝已折，叶已稀，上阳不可宅，飞骑不可归。

天戈取血不衅鼓，全祭定陵陵上土。通化门前衰布奴，小白竿头画眉女。
怀陆龟蒙处士
尚颜（唐代）

布褐东南隐，相传继谢敷。高谭夫子道，静看海山图。

事免伤心否，棋逢敌手无。关中花数内，独不见菖蒲。
寄介甫
王令（宋代）

已推事业皆归命，空有文章自满家。
借使牛羊虽有责，岂于凤鸟独无嗟。
人留孟子皆非道，客议扬雄正自哗。
贤哲相望每千古，得逢犹说与时差。
隐者居
王建（唐代）

山人住处高，看日上蟠桃。雪缕青山脉，云生白鹤毛。

朱书护身咒，水噀断邪刀。何物中长食，胡麻慢火熬。
兰花二首
易士达（宋代）

春到兰芽分外长，不随红叶自低昂。
梅花谢后知谁继，付与幽花接续香。
汜水关
刘攽（宋代）

四山环若屏，土色类坚石。青冥积霭间，古径漏天隙。

虎牢一何积，飞鸟不可历。狭处乃容车，天形正修白。

山行十里尽，路与洪河直。惊波走狂沙，澒洞踏虚壁。

寒光著面目，噤蘖避剑戟。殷然出地雷，下与千仞鬲。

壮哉造化功，置此限南北。乃知巢居民，老死皆异域。

帝鸿始舟车，夏禹勤底绩。轮蹄日相寻，隘路遂开坼。

因缘楚汉交，英雄因智力。杀人何其悲，贻患实自昔。

西风卷零雨，昏雾白日匿。泥涂未遽央，客子怨行役。
发商水道中
陈与义（宋代）

商水西门语，东风动柳枝。
年华入危涕，世事本前期。
草草檀公策，茫茫杜老诗。
山川马前阔，不敢计归时。
杭正月十五夜用韵
方回（元代）

随缘徇俗岂知音，戏队遨朋舞间吟。
但信金鞍忘路远，不知玉漏早更深。
春光月色相为赐，公子佳人别有心。
旧观依稀百分一，十年兵甲到如今。
次韵子绍雨中游北山礼白衣大士
周紫芝（宋代）

官冷长如赐沐闲，门虽漫设昼常关。劳君马上风前句，画我湖边雨外山。

落木半岩秋色里，曲栏千尺暮云间。白衣大士应怜我，忍对高人不厚颜。
祝英台近（和吴叔永文昌韵）
吴潜（宋代）

碧云开，红日丽，宫柳碎繁影。犹记朝回，马兀梦频醒。天教一舸江湖，数椽涧壑，渐摆脱、世间尘境。

已深省。添买竹坞千畦，荷漪两三顷。鹤引禽伸，日月峤壶永。不须瓮里思量，隙中驰骛，也莫管、玉关风景。
送德珉山主
释重顯（宋代）

溪山春色映云袍，爱住隍城意转高。
翻笑忘机自安者，不能垂手入尘劳。
三月三日拟兰亭体
区大相（明代）

连皋驻游幰，枉渚撷时芳。及此当春服，流盻清川阳。

和风扇广陌，微波激轻觞。忘形寄沉湎，适意在徜徉。
忆王孙
赵子发（宋代）

日长高柳一蝉声。翡翠帘深宝簟清。梦远春云不散情。晓风轻。玉楝花飞宿雨晴。
寄宋明府
黄滔（唐代）

北阙秋期南国身，重关烟月五溪云。

风蝉已有数声急，赖在陶家柳下闻。
首尾吟 其一三○
邵雍（宋代）

尧夫非是爱吟诗，诗是尧夫难老时。齿暮乍逢新岁月，眼明初见旧亲知。

欢情此去未伏减，饮量近来差觉低。六十七年无事客，尧夫非是爱吟诗。
咏宣州笔
耿湋（唐代）

寒竹惭虚受，纤毫任几重。影端缘守直，心劲懒藏锋。

落纸惊风起，摇空见露浓。丹青与文事，舍此复何从。
笔架山
白玉蟾（宋代）

吾是瑶台翰墨仙，操觚弄椠玉皇前。
翻云为墨海为砚，一片寒空如雪笺。
兔豪象管用不得，倒蘸昆仑醉钩画。
当年染罢八角芒，金阙上章求放逸。
三峰坐断江南天，临汝城头苍苍然。
状如笔架翠起伏，与吾阁笔齁齁眠。
山灵惊呼猿鸟乱，清魂复被风吹散。
起来叫问山前人，几度松枯白石烂。
次王彦昭寄苏景谟青社园亭韵二首 其二
刘跂（宋代）

谁道前贤迹已尘，园林气象迩来新。高山流水有深意，翠竹黄花如故人。

小队郊坰时访客，后堂歌吹独留宾。汶阳寂寞无佳赏，卧阁萧然过一春。
至后一日郊外
王翼凤（清代）

至后阳回草蕴青，晴光破腊放郊坰。间乘短步寻幽径，兴到孤吟坐野亭。

江上几时逢谢尚，山中抵死学刘伶。粗疏自分身成弃，不是鸿飞意在冥。
拟百劳歌
司空曙（唐代）

朱丝纽弦金点杂，双蒂芙蓉共开合。
谁家稚女著罗裳，红粉青眉娇暮妆。
木兰作床牙作席，云母屏风光照壁。
玉颜年几新上头，回身敛笑多自羞。
红销月落不复见，可惜当时谁拂面。
舞曲歌辞。凯乐歌辞。君臣同庆乐
佚名（唐代）

主圣开昌历，臣忠奉大猷。君看偃革后，便是太平秋。
水仙操
文同（宋代）

嗟哉先生去何所兮，杳不可寻。
舍我于此使形影之外兮，唯莽苍之山林。
仰圆峤之峨峨兮，俯大壑之沉沉。
长波澒涌以荡潏兮，群鸟翻翻而悲吟。
寂扰扰之烦虑兮，纳冥冥之至音。
先生将一我之正性兮，何设意之此深。
我已穷神而造妙兮，达真指于素琴。
先生盍还此兮，度明明乎我心。
签厅夜归用前韵呈子文
范成大（宋代）

簿书堆里解归鞍，我亦肃然辔勒宽。
炉篆无风香雾直，庭柯有月露光寒。
闲思喜鹊填河鼓，静数流萤绕井栏。
明日又驱官里去，从教白鹭侣红鸾。
石缝泉清轻而甘滑传闻有年矣前此数欲疏引入
苏颂（宋代）

峨峨凤凰山，有泉出其腋。
初微才滥觞，渐大乃穿石。
灵苗荫荼槚，宝气近金锡。
毖彼渊源长，兹惟云雾液。
人传煮茗奇，味与中泠敌。
陆生不到此，云谁能赏识。
牙城据冈峦，旧井皆滷泻。
先时属经营，曾未致点滴。
及此川谷盈，空为畎浍积。
我昨寻胜游，偶见为心恻。
料工度山原，举步过门戟。
水道兹可行，面势正相直。
剪裁竹千竿，接联笕万尺。
派别起中阿，架空逾下稷。
不及浃旬间，已到堂皇侧。
吐溜始涓涓，循除俄虢虢。
盈科殊未止，过颡非用激。
公堂及燕寝，股引各疏脉。
何期南涧流，近在使君宅。
日用助烹爨，岁储供醴醳。
冬春虽暂竭，秋夏多馀沥。
一支出横廊，通衢见勿幕。
众器竞挹奭，万口得盥涤。
无愧抱瓮人，幸宽挈壶役。
尝闻武林都，素号蓬瀛国。
非才叨长临，愒日苦諠剧。
湖山空在望，车马难屡历。
阻听潺湲声，谩怜苍翠色。
自得飞泉来，顿觉烦襟释。
常时两衙退，暂憩一轩息。
环流随启处，玉音闻几席。
尘土汨以消，形容清可觌。
谁知簿领中，有此山林适。
若非仕江乡，何由见奇迹。
智者必乐水，君子以观德。
岂徒狎而玩，宁嗟渫不食。
良嘉上善功，所至为利泽。
兹泉虽未大，其用已为益。
犹有膏润资，更期酾导力。
来哲倘不遗，庶几成远绩。
贺新郎 燕子矶用前韵
王策（清代）

滴翠岚光泻。鼓天风、下临无地，奔涛似马。石级千盘飞动势，想象英雄叱诧。

猛气吸、吴山楚野。朅我来游斜日里，踞巉岩、脱帽谈王霸。

旁竟若，无人者。

十千好问垆头价。管今宵、醉眠何处，秋灯客舍。此地西风真恶剧，吹尽六朝亭榭。

剩破碎、江山难画。太息古人吾不见，有心情、百种谁同话。

长剑冷，不堪把。
再用前韵并寄孙推官四首
赵蕃（宋代）

青云怀趣逸，黄绶屈官卑。
屡捧将军檄，一哦从事诗。
少陵忧有在，充国事多宜。
傥上休兵议，因人愿早知。